REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj: 06-2/75-17

11. maj 2017. godine

B e o g r a d

ZAPISNIK

20. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA,ODRŽANE 11. MAJA 2017. GODINE

Sednica je počela u 8,45 časova.

Sednici je predsedavala dr AleksandraTomić, predsednik Odbora.

Sednici su prisustvovali članovi Odbora: Veroljub Arsić, Goran Kovačević, Radmilo Kostić, Zoran Bojanić, Olivera Pešić, Dušan Bajatović, Milorad Mirčić, Goran Ćirić, Milorad Mijatović, Momo Čolaković, Milan Lapčević, i Zoltan Pek.

Sednici su prisustvovali zamenici članova Odbora: Srbislav Filipović (zamenik Žike Gojkovića), Đorđe Kosanić (zamenik Vojislava Vujića).

Sednici nisu prisustvovali članovi Odbora Zoran Krasić i Saša Radulović, niti njihovi zamenici.

Sednici su, kao poverenici predstavnika predlagača zakona, prisustvovali: Branko Drčelić, v.d. direktora Uprave za javni dug, Slavica Jelača, pomoćnik ministra pravde, Dragana Ratković,viši savetnik, rukovodilac Grupe za projektne i programske zajmove Uprave za javni dug.

Na predlog predsednika Odbora, Odbor je većinom glasova (devet„za“, jedan član Odbora nije glasao), utvrdio sledeći

D n e v n i r e d :

1. Predlog zakona o potvrđivanju Sporazuma o zajmu (Prvi programski zajam za razvojne politike u oblasti javnih rashoda i javnih preduzeća) između Republike Srbije i Međunarodne banke za obnovu i razvoj, koji je podnela Vlada (broj 400-353/17 od 17. februara 2017. godine);
2. Predlog zakona o potvrđivanju Finansijskog ugovora ''Unapređenje objekata pravosudnih organa B'' između Republike Srbije i Evropske investicione banke, koji je podnela Vlada (broj 011-18/17 od 4. januara 2017. godine).

Pre prelaska na rad po utvrđenom dnevnom redu Odbor je većinom glasova usvojio zapisnik sa19. sednice Odbora.

Odbor je, na predlog predsednika Odbora, većinom glasova odlučio da se o predloženim tačkama dnevnog reda, u skladu sa članom 76. Poslovnika NS, obavi zajednički pretres, a da se o svakoj tački dnevnog reda izjašnjava pojedinačno.

Predložene zakone obrazložio je Branko Drčelić, v.d. direktora Uprave za javni dug iz Ministarstva finansija.

U diskusiji su učestvovali Goran Ćirić, Milan Lapčević, Dušan Bajatović, Veroljub Arsić i Milorad Mirčić.

U svom izlaganju Goran Ćirić je postavio pitanje kakva su očekivanja od ovih sporazuma i naglasio da je važno da narodni poslanici dobiju informaciju o efektima iz prethodnih zaduženja kako bi mogli da ocene opravdanost ovakvog zaduženja radi odlučivanja na sednici Narodne skupštine,

Milan Lapčević je povodom druge tačke dnevnog reda postavio pitanje zbog čega se zadužujemo ukoliko već postoji suficit u budžetu.

Dušan Bajatović je ukazao na uštede koje su prethodne godine ostvarene reprogramom skupih dugova, objašnjavajući da su pre vremena otplaćeni najskuplji krediti, kao i da su za pojedine kreditne obaveze smanjene kamate. Izrazio je nadu da će se uvođenjem odgovarajućih mera i u lokalnim samoupravama umanjiti dug opšte države. Istakao je da smatra da je ispravna strategija Vlade Republike Srbije i Ministarstva finansija po svim ekonomskim i finasijskim parametrima.

Veroljub Arsić je istakao da smatra da su ugovori čije je potvrđivanje predloženo veoma dobri jer se ugovorenim zajmovima obezbeđuju jeftina novčana sredstva sa dugim rokom otplate. Naveo je da nema povećanja javnog duga u 2017. godini. Osvrnuo se na kreditni rejting ističući da je sada bolji nego u periodu 2010 – 2012. godine, što je zasluga Vlade Republike Srbije.

Milorad Mirčić je postavio pitanje finansiranja troškova projekata, eksperata i konsultanata. Naveo je i da čelnici pojedinih javnih preduzeća i dalje imaju velika primanja i da su u kontinuitetu na čelnim pozicijama, da imaju sve veći broj zaposlenih, kao i da neracionalno posluju.

Na postavljena pitanja objašnjenja su davali Branko Drčelić, v.d. direktora Uprave za javni dug i Slavica Jelača, pomoćnik ministra pravde.

Član Odbora Milan Lačević je tokom rasprave, pre glasanja o tačkama dnevnog reda, napustio sednicu Odbora.

Nakon završene diskusije Odbor je prešao na odlučivanje po tačkama dnevnog reda.

**Prva tačka dnevnog reda: Predlog zakona o potvrđivanju Sporazuma o zajmu (Prvi programski zajam za razvojne politike u oblasti javnih rashoda i javnih preduzeća) između Republike Srbije i Međunarodne banke za obnovu i razvoj**

Odbor je, na predlog predsednika, većinom glasova (jedanaest „za“, jedan „protiv“, jedan član Odbora nije glasao) odlučio da predloži Narodnoj skupštini da prihvati Predlog zakona o potvrđivanju Sporazuma o zajmu (Prvi programski zajam za razvojne politike u oblasti javnih rashoda i javnih preduzeća) između Republike Srbije i Međunarodne banke za obnovu i razvoj i, na osnovu člana 156. stav 3. Poslovnika Narodne Skupštine, podneo sledeći

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Sporazuma o zajmu (Prvi programski zajam za razvojne politike u oblasti javnih rashoda i javnih preduzeća) između Republike Srbije i Međunarodne banke za obnovu i razvoj.

Za izvestioca Odbora na sednici Narodne skupštine određena je dr Aleksandra Tomić, predsednik Odbora.

**Prva tačka dnevnog reda: Predlog zakona o potvrđivanju** **Finansijskog ugovora ''Unapređenje objekata pravosudnih organa B'' između Republike Srbije i Evropske investicione banke**

Odbor je, na predlog predsednika, većinom glasova (jedanaest „za“, jedan „protiv“, jedan član Odbora nije glasao) odlučio da predloži Narodnoj skupštini da prihvati Predlog zakona o potvrđivanju i, na osnovu člana 156. stav 3. Poslovnika Narodne Skupštine, podneo sledeći

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Finansijskog ugovora ''Unapređenje objekata pravosudnih organa B'' između Republike Srbije i Evropske investicione banke.

Za izvestioca Odbora na sednici Narodne skupštine određena je dr Aleksandra Tomić, predsednik Odbora.

Sednica Odbora je zaključena u 9,40 časova.

Sednica je tonski snimana.

SEKRETAR PREDSEDNIK

Ljiljana Miletić Živković dr Aleksandra Tomić